Stambeni kompleks porodice Velagić
Stambeni kompleks porodice Velagić, nalazi se 200 m. od izvora Bune, u naselju Blagaj, grad Mostar, i proglašen je za nacionalni spomenik Bosne i Hercegovine. Nacionalni spomenik čine stambeni objekti porodice Velagić sa londžom, aharom, mlinicama, stupom i prirodnim okruženjem – dio korita i obale rijeke Bune koje se nalaze na zaštićenom području, rukavac Bune sa adom i bašče. Kompleks Velagićevine je vlasništvo stare blagajske porodice Velagić koja i danas koristi ove objekte. Sagrađen je 1776. godine kao tri zasebne cjeline (za tri brata Velagića). U orijentalnoj zbirci Jugoslovenske akademije znanosti i umjetnosti u Zagrebu, dokumenat broj 367 je Vakuf Velije Velagića, sina Hamzina iz Blagaja. Vakif je zavještao prije 1634. godine jedan mlin sa pet vitlova na Buni, stupu za valjanje sukna i sepet (krošnju) za kupljenje vune ispod stupe. Ovu mlinicu je srušila bujica 1934. godine.